Die deur staan dalk oop vir PapierEmbrose Papier – gaan hy sy kans in die uitdrafspan kry? (Foto GB Jordaan) Embrose Papier is lank genoeg in watte toegedraai. Met Faf de Klerk nie beskikbaar vir Saterdag se toetswedstryd teen Skotland op Murrayfield in Edinburg nie, moet die Springbokafrigter, Rassie Erasmus, tussen Papier, Ivan van Zyl en Louis Schroeder kies. Erasmus sal Papier die een of ander tyd vir sy uitdrafspan moet kies. Teen die minder fisieke Skotte, wat soos in SuperRugby vinnig wil speel, kan dit die ideale geleentheid wees. De Klerk, wat in tien van die 12 toetse vanjaar in die Bokke se opdrafspan was, is nie teen die Skotte beskikbaar nie vanweë sy verpligtinge by sy Engelse klub, die Sale Sharks. Hy sal na alle waarskynlikheid ook aanstaande Saterdag se laaste toetswedstryd teen Wallis in Cardiff misloop. Dis een van daardie grys gebiede, want hoewel Wêreldrugby se regulasies bepaal dat hy vrygestel moet word, wil Erasmus nie die goeie verhoudinge versteur wat daar tussen hom en van die Engelse klubafrigters bestaan nie. De Klerk verloor glo ook duisende rande (ponde) as hy nie vir sy Engelse klub speel nie en dis hoekom Erasmus glo planne het om die oorsese spelers se wedstrydgeld (as hulle inkomste verloor) tot meer as R300 000 te verhoog. De Klerk se onbeskikbaarheid is ŉ groot terugslag, hoewel hy nie Saterdag goed vertoon het teen die Franse nie. De Klerk het die hoë skoppe oordoen en het boonop nie deurgaans effektief geskop nie, en van sy aangeë was ook nie suiwer nie. Van Zyl (vier toetswedstryde) het in Junie vanjaar in Washington teen Wallis begin asook twee weke gelede teen Engeland op Twickenham. Sy twee ander verskynings was as plaasvervanger vir De Klerk in die kragmetings teen Engeland in Junie in Bloemfontein en teen die All Blacks in die Rugbykampioenskap op Ellispark. Van Zyl het tien dae gelede, sonder om die wêreld aan die brand te speel, niks verkeerd gedoen teen Engeland nie. Dis waar Papier in die prentjie kom. Hy het reeds in vyf toetswedstryde gespeel, maar is in al vyf as plaasvervanger (of afronder, soos die afrigters deesdae na hulle verwys) opgestuur om impak te maak ‒ selfs op vleuel. Hy het tot dusver ŉ skrale 29 minute se speeltyd in vyf toetse. Papier is vinnig met ŉ suiwer aangee, maar hoe sal hy onder druk vaar? Dit kan Saterdag bewys word.